
	Safon Addysgeg
	Asesu ar gyfer dysgu – TEMPLED 1

	Beth wnaethoch chi a pham?

	Cyfres o wersi ar odli, gan adeiladu lan tuag at dasg derfynol, sef i greu darn o farddoniaeth gyda geiriau sy'n odli. Penderfynais ar ddechrau'r wythnos taw her yr wythnos oedd creu darn o farddoniaeth ar y Dydd Gwener. 
Dechreuodd y gwersi gydag eglurhad syml o odli, gan ddefnyddio esiamplau a gemau i faethu dealltwriaeth ymhlith y dysgwyr. Er mwyn sicrhau bod dealltwriaeth wrth i ni fynd cam wrth gam, defnyddiais nifer o strategaethau asesu, gan gynnwys: 
· Kahoot
· Tocynnau hunan asesu
· Tocynnau goleuadau traffig 
Rhoddwyd y strategaethau yma syniad gwell i mi o faint oedd y plant yn deall, ble roedd rhaid adeiladu arno, a pwy oedd yn angen y cymorth ychwanegol.. Roedd yr asesu yn rhoi cyfle i mi fyfyrio ar fy ngwersi, a hefyd yn rhoi cyfle i'r plant meddwl: "pa faes nad wyf yn ei ddeall yn dda iawn?" (Addysgeg: mireinio addysgu: asesu). Ar ddiwedd gweithgareddau, roedd cwestiwn estynedig yn cael ei ofyn er mwyn hybu'r dysgu: fel gwelir o'r dystiolaeth, gofynnwyd i un plentyn "beth sy'n odli gyda mawr?" roedd hyn yn herio'r plant ac yn eu  hannog i fyfyrio ar yr hyn dysgwyd. 
Dywed ESTYN (2017)  mewn esiampl o arfer dda "fydd staff neu ddisgyblion yn nodi unrhyw faterion, maent yn mynd i’r afael â nhw yn ddiymdroi fel arfer, ar yr un diwrnod neu’r diwrnod nesaf mewn sesiynau medrau sylfaenol": defnyddiwyd y strategaeth yma yn y gyfres o wersi a gweithiwyd yn effeithiol er mwyn hybu brwdfrydedd a dealltwriaeth.
ESTYN (2017) Defnyddio asesu ar gyfer dysgu i gau bylchau yn nysgu’r disgyblion. [ar-lein] AR GAEL YN: https://www.estyn.llyw.cymru/arfer-effeithiol/defnyddio-asesu-ar-gyfer-dysgu-i-gau-bylchau-yn-nysgur-disgyblion (Darllenwyd 4 Ebrill 2022) 

	Beth rydych chi wedi’i ddysgu?

	Dysgais yn ystod y gyfres o wersi yma oedd pwysigrwydd cael cwpl o ffyrdd i asesu'r dysgwyr. O'r strategaethau, cefais gyfle i  stopio, ailedrych ar unrhyw feysydd oedd angen dealltwriaeth gliriach, a chynllunio yn ôl anghenion y dysgwyr yn y dosbarth. Er enghraifft, fel dywedais uchod, roedd cwpl o'r plant yn gweld hi'n anodd deall bod rhai geiriau yn odli ond ddim yn cael ei sillafu yn debyg: dyma un pwynt wnaeth codi cwpl o weithiau ar ddiwedd sesiwn Dydd Mawrth ar y tocynnau adborth (beth aeth yn dda? Beth mae rhaid ail-ymweld â?), ac yn dilyn hyn, penderfynais i newid amserlen yr wythnos i wneud sesiwn oedd yn ffocysu'n bennaf ar y geiriau odl oedd ddim yn cael ei sillafu'n gyfarwydd. O'r technegau asesu, cefais y cyfle i ddatblygu fy nealltwriaeth o ba adnoddau a gwefannau gellir defnyddio er mwyn asesu'r dysgu. Roeddwn i'n ymwybodol yn barod o KAHOOT a Wordwall, ond fel dywedais uchod, cefais y cyfle i ddefnyddio mwy o ddulliau asesu fel tocynnau goleuadau traffig a thocynnau adborth. Gweithiodd y rhain yn dda, ac rydw i'n bwriadu eu defnyddio eto yn y dyfodol: roedd arbrofi a'r technegau newydd yma wedi datblygu fy ymarfer proffesiynol, ac wedi fy ngalluogi i sicrhau bod y gwersi yn llwyddiannus.

	Beth nesaf?

	Rydw i eisiau defnyddio'r strategaethau asesu nodwyd uchod eto yn ystod fy amser yn addysgu: credaf fod y strategaeth wedi gweithio'n effeithiol ac wedi cael effaith cadarnhaol ar y plant, ac o ganlyniad, credaf byddai rhein o fudd i mi fel athrawes. Rhoddwyd yr asesu ar gyfer dysgu cyfle i mi fyfyrio ar fy sgiliau addysgu i, a hefyd rhoi cyfle i'r plant i fyfyrio ar y wers hefyd. Credaf fod hyn wedi atgyfnerthu'r sgil ac wedi adeiladu tuag at ddarn o waith terfynol llwyddiannus. 



	[bookmark: tblHere]Safon Addysgeg
	Profiadau dysgu cyfunol - TEMPLED 2

	Beth wnaethoch chi a pham?

	Ffocws y wers yma ym Mlwyddyn 1 oedd Elen Benfelen: yn benodol, dewis a dethol gwybodaeth o gyflwyniad ar gymeriadau o'r stori. Roedd tri gwahanol dasg yn digwydd yn ystod y profiad dysgu yma: 
· Roedd un grŵp yn gweithio gyda'r athrawes (fi). Ein gweithgaredd ni oedd darllen llythyr oddi wrth un o'r cymeriadau, dewis a dethol y prif ffeithiau o'r testun. 
· Tasg gyda cynorthwyydd. Cynlluniais weithgaredd ar gyfer y cynorthwyydd, sef helpu a chefnogi'r plant i ysgrifennu cyfarwyddiadau (Arweinyddiaeth: Arwain cydweithwyr, prosiectau a rhaglenni) (Cydweithredu: Gweithio gyda chydweithwyr yn yr ysgol) Roedd cymeriadau stori Elen Benfelen ar y mat beebot, ac roedd rhaid cael Elen Benfelen o waelod y mat i'r uwd ar y top. Roedd yn rhaid i'r plant ysgrifennu cyfarwyddiadau, ac roedd cymhlethdod y dasg yn seiliedig ar allu'r grŵp.
· Y dasg annibynnol oedd casglu data yn y dosbarth er mwyn creu graff o'r canlyniadau. (Addysgeg: Ymdrech barhaus a gwydnwch dysgwyr). Roedd rhaid i'r dysgwyr casglu gwybodaeth o hoff gymeriad y disgyblion eraill yn y dosbarth trwy siart tali. Ar ôl iddyn nhw gasglu'r data, roedd rhaid iddyn nhw fynd ati i greu graff ar j2e i ymddangos y canlyniadau casglwyd. (Addysgeg: profiadau dysgu cyfunol). 
Roedd y gweithgareddau yma yn cyfuno nifer o wahanol feysydd, gan hybu cydweithredu ymhlith y dysgwyr er mwyn dewis a dethol y wybodaeth fwyaf defnyddiol, yn y data, ar y beebot ac yn y testun o'r stori. Roedd y brif wers gyda fi wedi adeiladu lan trwy gydol yr wythnos. Gwelir o'r dystiolaeth, roedd rhaid gwneud allwedd o'r wybodaeth bwysig o'r testun: ar ddiwedd y sesiwn, fel grŵp, cafon ni gyfle i ddadansoddi'r gwaith, gan wneud unrhyw newidiadau roedd angen (yn yr enghraifft yma - sillafu) (Cydweithredu: Galluogi gwelliannau). 


	Beth rydych chi wedi’i ddysgu?

	Yn gyntaf, un peth pwysig rwyf wedi dysgu yw sut i gydweithredu'n effeithiol gyda chynorthwyydd er mwyn sicrhau'r profiadau dysgu gorau i'r plant yn ein dosbarth. Dyma'r dasg fawr cyntaf cynlluniais ar gyfer cynorthwyydd yn ystod profiad addysgu proffesiynol, ac roedd hi'n gyflwyniad da i mi o sut i sicrhau fy mod yn defnyddio cynorthwywyr yn y dosbarth i hybu'r dysgu ac i atgyfnerthu'r wers. Cynhelir y wers yma cwpl o weithiau gyda gwahanol grwpiau, felly rhoddodd cyfle i mi wneud unrhyw newidiadau i'r tasgau ffocws yn dilyn adborth o'r cynorthwyydd. Roedd hyn yn maethu perthynas cryf ac agored rhyngddo i a'r cynorthwyydd. 
Aeth y dasg yn llwyddiannus gyda'r dysgwyr, a chafon ni canlyniadau da o'r wers. Roedd hi'n heriol i greu gweithgaredd oedd yn cyfuno nifer o brofiadau i'r plant, ond yn dilyn y wers, roedd hi'n haws i weld yr effaith cadarnhaol roedd y profiadau yma wedi cael ar y myfyrwyr. Fel dywed gan Learning A-Z (dim dyddiad), mae dysgu cyfunol yn creu profiadau dysgu integredig "lle gellir diwallu anghenion pob math o ddysgwyr, er mwyn cadw ymgysylltiad ac ysgogiad dysgwyr". Gwelir hyn o ymddygiadau'r dysgwyr wrth iddyn nhw gasglu'r data er mwyn creu graff i nodi'r canlyniadau, a dadansoddi ei chanlyniadau trwy fideo. Roedd hi'n ffordd effeithiol i gadw'r plant ar dasg gan sicrhau brwdfrydedd am yr hyn roeddent yn ei wneud. 
Learning A-Z (dim dyddiad) Blended Learning. [ar-lein] ar gael yn: https://www.learninga-z.com/site/what-we-do/blended-learning (Darllenwyd 2 Ebrill 2022) 

	Beth nesaf?

	Wrth i mi fyfyrio ar y profiad dysgu, gwelais fod nifer o strategaethau a chamau weithredu i mi ddefnyddio yn ystod fy ngyrfa fel athrawes. Yn bennaf, y pwysigrwydd o berthynas cryf gyda fy nghydweithwyr, a sut i adeiladu ar adborth o'r cynorthwywyr i sicrhau gwers lwyddiannus. Yn dilyn y sesiwn yma, roedd rhaid i'r plant creu proffil ei hunain i gyflwyno'r un fath o ffeithiau; roedd y brif wers wedi gweithio'n effeithiol wrth adeiladu tuag at hyn. Roedd y gweithgareddau a'r profiadau dysgu cyfunol wedi gweithio'n effeithiol er mwyn hybu brwdfrydedd ymhlith y plant wrth fynd ati i orffen y gweithgareddau; ac rwy'n bwriadu defnyddio hyn yn ystod fy ngwersi yn y dyfodol. 



	Safon Addysgeg
	Cyd-destunau dilys bywyd go iawn - TEMPLED 3


	Beth wnaethoch chi a pham?

	Cynhelir y wers yma dros wythnos, gan ffocysu yn bennaf ar geiniogau, cyfnewid arian ac atgyfnerthu sgiliau ariannol. Er bod y dysgwyr ym Mlwyddyn 3, oherwydd y cyfnod clo, roedd rhaid ail-ymweld a gwaith lefel Blwyddyn 1. Adeiladwyd ar y thema yma trwy gydol yr wythnos, gan ddechrau ar sgiliau syml, ac adeiladu lan tuag at chwarae rôl erbyn diwedd yr wythnos gyda rhestr siopa - er mwyn rhoi'r hyn dysgwyd mewn i gyd-destun bywyd go iawn. Dechreuwyd y profiad dysgu trwy ail-gyflwyno arian syml i'r plant, gan ddechrau â throsi arian, dod yn gyfarwydd ag adnabod darnau o arian, ac ymarfer creu cyfanswm gan ddefnyddio arian ffug. Un sgil bwysig roedd rhaid ffocysu arno yn ystod yr wythnos yma oedd hybu'r plant i ddefnyddio arian ffug i ddod yn gyfarwydd a defnyddio arian ym mywyd go iawn (Addysgeg: Cyd-destun bywyd go iawn), ac roedd y gwersi i gyd yn hybu'r defnydd o'r sgil yma. Rhoddwyd y gwaith yma ymhellach mewn i gyd-destun bywyd go iawn trwy ddechrau siop chwarae rôl fel dosbarth ar ddiwedd yr wythnos, er mwyn maethu ei sgiliau mathemategol ac arian ac i atgyfnerthu hyder wrth ddefnyddio arian.

Gwahaniaethwyd y gwaith i gyd ar gyfer 3 lefel gallu er mwyn sicrhau bod y gwaith yn addas ar gyfer lefel pob dysgwr (Addysgeg: Gwahaniaethu) a gwelwyd o'r tasgau estynedig bod pob wedi ei wneud yn addas ar gyfer y dysgwyr. Roedd y gwahaniaethu wedi gweithio'n dda i gynyddu hyder cam wrth gam, ac roedd hyd yn oed y rhestr siopa yn ystod y profiad chwarae rôl wedi cael ei gwahaniaethu.



	Beth rydych chi wedi’i ddysgu?

	Yn gyntaf, mae'r wers yma wedi rhoi cyfle i mi gynllunio cyfres o wers neu brofiadau addysgu er mwyn adeiladu sgil - ac yn bennaf rhoddwyd cyfle i mi blethu'r dysgu i mewn i gyd-destun bywyd go iawn er mwyn datblygu sgiliau'r dysgwyr. Dywedwyd Llywodraeth Cymru (2019) dylid rhoi cyfle i ddatblygu sgiliau rhifedd yng nghyd-destun y byd go iawn: Mae rhifedd yn alluogwr allweddol wrth wneud nifer o benderfyniadau gwybodus, yn enwedig rheoli arian a chefnogi gwneud penderfyniadau ariannol da ac ymgysylltu’n feirniadol â normau cymdeithasol yn ymwneud ag arian. Mae cael y cyfle i baratoi gwersi ar gyfer y cyd-destun hwn wedi fy ngwneud yn athrawes  mwy gwybodus. 
Yn ystod y profiadau dysgu hyn roedd yn rhaid i mi asesu’n rheolaidd i wirio bod y plant yn deall ac yn dysgu’r gwaith, gan sicrhau eu bod yn cael eu herio’n deg yn y gwaith. Roedd yn rhaid i mi ddysgu dod o hyd i ffyrdd newydd, arloesol o herio'r dysgu - yn anffurfiol ac ar bapur, gan sicrhau bod dealltwriaeth ddofn cyn i'r dysgu symud ymlaen i'r cam nesaf. Cryfhaodd hyn fy ymarfer fel athrawes, yn enwedig gan fod rhaid i mi gynllunio heriau addas ar gyfer pob gallu.
Llywodraeth Cymru (2019) Iechyd a Lles [ar-lein] ar gael yn:  https://hwb.gov.wales/curriculum-for-wales/health-and-well-being/designing-your-curriculum (Darllenwyd 2 Ebrill 2022) 


	Beth nesaf?

	Yn dilyn ymlaen o'r profiad dysgu hwn, yn y dyfodol byddwn yn parhau i sicrhau fy mod yn asesu dysgu'r plant yn rheolaidd i wneud yn siŵr eu bod yn bodloni'r meini prawf dysgu ac yn cyrraedd nodau'r wers. Byddwn yn gwneud yn siŵr fy mod yn mynd ati i wirio bod y gwaith yn cael ei gymhwyso a’i gysylltu ag arferion a chyd-destun bywyd go iawn, fel bod y dysgwyr yn deall y gwerth a’r rheswm y tu ôl i’r gweithgareddau. Ni fyddai llawer o ddefnydd o ddysgu am arian heb ei gymhwyso i fywyd go iawn, cyd-destunau dilys, er enghraifft prynu eitemau, talu gan ddefnyddio darnau arian. Yn debyg i'r wers hon, byddwn yn cryfhau eu hyder fel eu bod yn datblygu i fod yn "ddinasyddion egwyddorol, gwybodus". 



	Safon Addysgeg
	Themâu traws-gwricwlaidd -  TEMPLED 4


	Beth wnaethoch chi a pham?

	Wythnos Erasmws 
Cynlluniais wers ar gyfer wythnos Erasmws. Rhoddodd hwn cyfle i fi dysgu ystod eang o blant o Flwyddyn 1 hyd at Flwyddyn 3. Roedd rhaid i’r gweithgareddau cael elfen o fathemateg ac elfen o ddatblygu iaith, gan hefyd ffitio o dan y pwnc ‘Rwy’n hoffi reidio fy meic neu sgwter’, felly roedd y wers hefyd yn cynnwys elfen o iechyd a lles (Addysgeg: Hyrwyddo dysgu: Themâu trawsgwricwlaidd) ynghyd a datblygu nifer o sgiliau personol y plant: datblygu annibyniaeth, dygnwch a chydgysylltu. Roedd rhaid i’r plant reidio’r beic i’r pot ar ochr arall yr iard, dewis dwy garden rhif, adio’r rhifau gyda’i gilydd, ac wedyn dewis y nifer ohono o gardiau.


	Beth rydych chi wedi’i ddysgu?

	Mae'r profiad yma wedi rhoi cyfle i fi addasu un wers mewn nifer o wahanol ffyrdd ar gyfer Blwyddyn 1, 2 a 3. Rhoddir hyn y cyfle i mi i ddatblygu yn broffesiynol ac i ddod yn gyfarwydd gyda disgwyliadau a lefelau'r tri dosbarth yma. Roedd hefyd rhaid i mi feddwl am wers tu allan a oedd yn gorfod cynnwys beiciau gydag adnoddau papur cyfyngedig, gan sicrhau bod gan y plant diddordeb ac ymrwymiad yn y wers ac yn arwain y wers. Roedd hefyd yn rhaid i mi ymateb ar fy nhraed os oedd angen mwy o wahaniaethu ar y gweithgaredd, a byddai'n rhaid i mi addasu i ddysgu dosbarthiadau gyda phlant nad oeddwn i o reidrwydd yn eu hadnabod ar lefel bersonol.

Fe wnaeth gorfod cydblethu gwahanol bynciau i mewn i un wers fy natblygui ddod yn fwy creadigol wrth feddwl am syniadau ar gyfer gweithgareddau. Roedd clywed gweithgareddau roedd yr athrawon eraill yn eu gwneud hefyd yn ysbrydoledig ac wedi rhoi ysbrydoliaeth i mi ar gyfer fy ngwersi fy hun a sut y gallaf gymysgu sawl pwnc ar unwaith. Fel y dywed gan Donaldson (2015), mathemateg a llythrennedd yw'r "blociau adeiladu hanfodol sy'n sail i'r holl ddysgu ac sy'n galluogi dysgwyr i gael mynediad at ehangder y cwricwlwm". 

Donaldson, G. (2015) Dyfodol Llwyddiannus: Adolygiad Annibynnol o’r Cwricwlwm a’r Trefniadau Asesu yng Nghymru: Llywodraeth Cymru 

	Beth nesaf?

	Y tro nesaf pan fyddaf yn cynllunio gwersi, af ymlaen i sicrhau fy mod yn manteisio ar unrhyw bosibilrwydd i ymgorffori mathemateg neu iaith yn y gwersi mewn unrhyw ffordd bosibl. Hoffwn sicrhau fy mod yn gwneud hyn gyda fy ngwersi wrth symud ymlaen i sicrhau nad wyf yn colli allan ar unrhyw gyfrifoldebau trawsgwricwlaidd.

Adfyfyrio’n feirniadol: Cyflwyniad 

Noda Shandomo (2010, tt. 101) trwy’r broses o fyfyrio’n feirniadol, daw oedolion i “ddehongli a chreu gwybodaeth a gweithredoedd newydd o’u profiadau cyffredin”: fel athrawon, mae hi’n hanfodol ein bod ni’n asesu ein harfer proffesiynol er mwyn datblygu fel addysgwyr ac i sicrhau'r profiadau gorau i ein dysgwyr. Cytuna Stenhouse (1975) gyda hyn, gan bwysleisio pwysigrwydd hunan-adfyfyrio ymhlith athrawon; mae seicolegwyr datblygol fel Piaget (1972) yn pwysleisio’r angen i ddysgwyr (gan gynnwys athrawon) i adeiladu dealltwriaeth a phwrpas trwy adeiladu ar brofiadau personol. Dadleua Coe et al., (2020, tt. 55) ni all dysgu cael eu lleihau i rywbeth syml: “mae hi’n rhy gymhleth ac yn rhy bwysig i’w gymhwyso’n gyffredinol.  

Fel gwelir o’r templedi (rhan 1) rydw i wedi cael ystod eang o brofiadau yn yr ysgol i ddatblygu fy arfer proffesiynol. Er hyn, fel dywed gan y Cyngor Addysgu Cyffredinol Cymru (dim dyddiad, tt.2) mae adfyfyrio’n ddadansoddol yn gallu rhoi hwb i athrawon i “gymryd perchnogaeth o’u datblygiad proffesiynol a’u gyrfaoedd eu hunain” ynghyd â rhoi cyfle iddyn nhw “dadansoddi eu cryfderau a gosod blaenoriaethau dysgu i’w hunain”. 

Yn bersonol, er fy mod wedi cynllunio gwersi gyda chyd-destun bywyd go-iawn yn y gorffennol, mae rhaid i mi sicrhau y manteisir ar bob cyfle i wneud cysylltiadau cadarnhaol i fywyd go iawn yn fy ngwersi. Mae hyn yn cysylltu ag egwyddor 4 a 6 o’r egwyddorion addysgeg (Donaldson, 2015, tt. 64-71). Mae egwyddor 4 yn datgan bod rhaid “defnyddio cymysgedd o ddulliau….hybu sgiliau datrys problemau, sgiliau creadigol a’r gallu i feddwl mewn modd beirniadol” a gellir cysylltu egwyddor 6 gyda hyn, sef “creu cyd-destunau dilys ar gyfer dysgu”. Cysyllta hyn â Safonau Statws Athro/awes Cymwysedig (Llywodraeth Cymru, 2017): yn benodol y safon “cyd-destunau bywyd go iawn, dilys”, sef yn egluro bod rhaid i athrawon “defnyddio cyd-destunau bywyd go iawn, a hynny fel rhan naturiol o’r profiad dysgu”. Prif ffocws y Cwricwlwm yw datblygu sgiliau craidd i baratoi’r plant ar gyfer y cyfleoedd y bydd y byd yn eu cynnig iddynt (Llywodraeth Cymru, dim dyddiad).

Dewiswyd y targed yma gan ei fod wedi ymddangos cwpl o weithiau yn ystod fy mhrofiad addysgu diwethaf, ac er fy mod i wedi gweithio tuag at y targed yma, credaf fod dal digon o le i mi ddatblygu i gynllunio’n hyderus gan gynnwys cyd-destunau bywyd go iawn yn y profiadau addysgu. Rydw i wedi sicrhau fy mod yn manteisio o gyfleoedd i gynllunio’n drawsgwricwlaidd ond mae cynllunio ynghyd a chyd-destun bywyd go iawn yn rhywbeth rwy’n gweld yn anodd ac yn gobeithiaf wella arni.



Adolygiad Llenyddiaeth 

Un cwestiwn codwyd wrth gynllunio’r Cwricwlwm i Gymru yw “beth ddylem ei ddysgu? Pam?” a chysylltwyd yn nôl i’r pedwar diben – fel mae beth ni’n dysgu yn mynd i gynorthwyo’r dysgwyr i gyflawni’r pedwar diben? (Llywodraeth Cymru, 2020b). Mae sgiliau cyfannol yn sail i’r pedwar, a dylid profiadau addysgu ymdrechu i adeiladu’r sgiliau hyn i helpu’r plant i gwrdd â’r pedwar diben. Mae’r Cwricwlwm i Gymru yn cydnabod ac yn amlygu’r pwysigrwydd o ymgorffori’r sgiliau hyn ar draws y cwricwlwm yn lle cynllunio ar gyfer y sgiliau hyn ar wahân. Gwelir o’r pedwar diben fod pwyslais ym mhob diben ar adeiladu ar y sgiliau craidd yn yr ysgol, gan gyfuno profiadau bywyd go iawn, er mwyn cwrdd â’r pedwar diben: datblygu dysgwyr uchelgeisiol, galluog sy’n “adeiladu corff o wybodaeth, ac yn cael y sgiliau i gysylltu’r wybodaeth mewn i wahanol gyd-destunau”; cyfranwyr mentrus, creadigol sydd yn “cysylltu ei dealltwriaeth a sgil i greu syniadau” ac unigolion iach, hyderus sydd a’r “sgiliau i reoli bywyd bob mor annibynnol ag y gallant” (Consortiwm Canolbarth y De, dim dyddiad). Fel addysgwyr mae gennym ni gyfrifoldeb i sicrhau ein bod yn darparu’r heriau hyn yn addas ar gyfer y dysgwyr yn ein dosbarth, a chredaf fod dysgu’r sgiliau yn cael effaith cadarnhaol a sylweddol, felly mae’n bwysig ein bod ni’n manteisio ar y cyfleoedd i’w ddefnyddio gymaint ag sy’n bosib.

Yn ôl Fook, Gardner (2008) myfyrio beirniadol yw rhoi meddwl beirniadol ar waith trwy ganolbwyntio ar brosesau, syniadau, materion neu weithgareddau penodol: mae myfyrio beirniadol yn galluogi datblygiad proffesiynol, a dylai arwain at ddealltwriaeth ddyfnach o ymarfer. Un o’r chwe chydran o ddysgeidiaeth wych (Coe et al., 2007. tt. 4-6) defnyddiwyd i asesu ansawdd addysgu yw dangos ymddygiad proffesiynol; “megis myfyrio ar arfer proffesiynol a’i ddatblygu, cymryd rhan mewn datblygiad proffesiynol”. Prif bwrpas y portffolio yma yw cydnabod a thargedu meysydd datblygu ar gyfer fy arfer yn y dyfodol, er mwyn dod yn addysgwr mwy effeithiol. Gan fy mod wedi penderfynu arbenigo yn y Cyfnod Sylfaen, credaf y ffordd fwyaf effeithiol o ddatblygu’r sgiliau bywyd go iawn yma yw trwy chwarae, gan ddefnyddio dealltwriaeth dysgwyd yn y gwersi. 
Er enghraifft, os mae’r plant yn dysgu fel i fesur neu bwyso yn y gwersi mathemateg, mae’r cyfle i archwilio hyn yn ardal chwarae rôl neu fel her yn y ddarpariaeth barhaus yn caniatáu i’r plentyn ymestyn y dysgu. Dywed Brock et al. (2009, tt. 285) bod chwarae yn “ymddygiad deinamig, gweithredol, ac adeiladol. Rhan hanfodol a chanolog o dwf iach, datblygiad a’r dysgu gan bob plentyn ar draws pob oedran, parth, a diwylliant”. Mae chwarae yn darparu cyfleoedd i blant datblygu nifer o sgiliau, fel: 

•	Datrys problemau
•	Creadigrwydd a dychymyg 
•	Gwydnwch 
•	Hyblygrwydd a’r gallu i addasu 
•	Meithrin hyder 
•	Parodrwydd i roi cynnig ar bethau newydd
•	Deall sefyllfaoedd cymdeithasol	 
(Brock, 2015. tt 22-33) 

Dangosir un esiampl o arfer dda gan ESTYN (2018) effeithiolrwydd o ddysgu sgiliau bywyd go iawn. Yn yr esiampl yma, gwelir bod yr ysgol yn annog dysgwyr i archwilio i mewn i sefyllfaoedd realistig trwy ryngweithio â’i gilydd mewn cyd-destun o ‘bentref ffug’. Mae’r ‘pentref’ yn caniatáu i lawer o brofiadau bywyd go iawn gael eu hefelychu, gan ddatblygu sgiliau craidd y plant, fel sgiliau mathemateg, sgiliau cyfathrebu, a sgiliau cydweithredu. Adrodda ESTYN o’r esiampl o arfer dda bod profiadau dysgu’r plant yn cael ei chyfoethogi, gan ei fod nhw’n gallu defnyddio iaith i “archwilio’u phrofiadau”, ac mae’r plant yn cael eu hannog i ddatblygu sgiliau datrys problemau. Mae’r profiad yma nid yn unig wedi datblygu sgiliau annibyniaeth y plant, ond hefyd mae safonau dysgu’r plant wedi gwella yn sylweddol yn y prif feysydd dysgu: mae sgiliau cymdeithasol y plant wedi cael eu hatgyfnerthu, mae’r sgiliau rhifedd yn y dosbarth wedi datblygu ac mae dealltwriaeth y plant wedi gwella yn fawr gan y defnydd o sgiliau bywyd go iawn. Rhoddir yr esiampl o arfer dda yma syniad i mi fel addysgwr yr effaith sylweddol mae cyd-destunau bywyd go iawn yn gallu cael ar blant, gan gynyddu ei hyder ynghyd â atgyfnerthu sgiliau. 

Un damcaniaethwr a fyddai’n cefnogi’r ffocws a defnydd o chwarae i ddatblygu’r sgiliau allweddol, craidd yw Friedrich Froebel. Ei gred graidd oedd bod plant yn “adeiladu eu dealltwriaeth o’r byd trwy chwarae a phrofiadau uniongyrchol” (Froebel Trust, dim dyddiad), a honnodd y gallai plant ifanc ddysgu orau mewn awyrgylch a oedd yn darparu amgylchedd ysgogol “lle gallent archwilio a dysgu o’u safbwyntiau eu hunain” (Spielgaben, 2022). Roedd Froebel yn dadlau yn gryf mewn cysylltu pob agwedd o addysg: gan gynnwys profiadau uniongyrchol profiadau synhwyraidd, y celfyddydau a mathemateg (Pound, 2006. tt 15) er mwyn hybu datblygiad plentyn ym mhob maes: iechyd, datblygiad corfforol ac emosiynol, yr amgylchedd, perthnasoedd cymdeithasol ac agweddau ysbrydol (Early Education, dim dyddiad). 

Cysyllta hyn eto gyda fy nharged o gyfuno mwy o brofiadau bywyd go iawn i mewn i’r hyn rwy’n cynllunio ac yn addysgu, gan ddatblygu fy nealltwriaeth o fel mae chwarae yn gallu atgyfnerthu’r sgiliau craidd. Gwelais bwysigrwydd chwarae i ddatblygu’r sgiliau yma yn ystod fy mhrofiad addysgu olaf, lle canolbwyntiwyd ar ddatblygu dealltwriaeth y plant o ddefnyddio arian mewn cyd-destun bywyd go iawn i brynu eitemau. Dysgais y sgiliau mathemategol craidd yn y gwersi craidd, ond rhoddodd yr ardal chwarae rôl cyfle i’r plant i gryfhau’r sgiliau rhifedd ochr yn ochr â datblygu sgiliau eraill, fel sgiliau cymdeithasol a sgiliau ieithyddol. Er bod rhai yn cytuno’n gryf â damcaniaeth Froebel, dadleua rhai bod gormod o ffocws ar sgiliau echddygol manwl: ac y byddai mwy o iaith, ysgrifennu a darllen o fudd i fyfyrwyr (Spielgaben, 2022). Er taw cyfyngiad o bosib yw hyn, un ffordd i sicrhau bod y sgiliau allweddol ddim yn cael ei hanwybyddu yw rhoi ffocws ar y chwarae a’r dysgu trwy chwarae, ond cyfuno hyn â gweithgareddau mwy academaidd, fel bod plant yn datblygu ym mhob maes.

Yn debyg i waith Froebel, mae damcaniaeth Tina Bruce yn cytuno bod chwarae yn darparu’r sgiliau bywyd go iawn amhrisiadwy i blant. Cafodd Bruce ei hyfforddi yng Ngholeg Froebel, ond mae hi wedi meithrin dealltwriaeth gadarn o chwarae yn annibynnol, ac wedi ysgrifennu llawer ar y mater. Creuwyd y cysyniad o 12 nodweddion chwarae:
1. Mae’r plant yn defnyddio profiadau uniongyrchol o fywyd; 
2. Mae’r plant yn creu rheolau wrth chwarae er mwyn cadw rheolaeth. 
3. Mae plant yn cynrychioli’n symbolaidd wrth chwarae
4. Mae plant yn dewis chwarae – dim gorfodaeth. 
5. Plant yn ymarfer eu dyfodol a sgiliau’r dyfodol wrth chwarae rôl. 
6. Mae plant weithiau’n chwarae yn unigol ac yn annibynnol. 
7. Mae plant yn defnyddio’i ddychymyg wrth chwarae. 
8. Mae plant yn chwarae gydag oedolion a phlant eraill / yn cydweithio mewn parau neu grwpiau. 
9. Mae gan blant agenda chwarae personol
10. Mae plant yn ymrwymo i chwarae yn ddwfn ac mae’n anodd tynnu sylw oddi wrth eu dysgu dwfn. 
11. Mae plant yn ail arbrofi a sgiliau diweddar, fel ffordd i ddathlu’r hyn maent yn gwybod. 
12. Mae plant yn cydlynu syniadau a theimladau ac yn gwneud synnwyr o berthnasoedd gyda theulu, ffrindiau a diwylliannau. 
(Bruce, 2020. tt. 33) 

Gwelir ym mhwynt 6 bod plant yn ymarfer eu dyfodol wrth chwarae ac yn datblygu 
sgiliau i’r dyfodol wrth chwarae rôl; wrth gynllunio a rhoi’r profiadau bywyd go iawn i’r plant fel ardaloedd chwarae rôl, ardal byd bach, ardal adeiladu ac ati, mae’r plant yn gallu rhoi’r dysgu i mewn i gyd-destun bywyd bob dydd. Noda pwynt 11 bod plant yn arbrofi â sgiliau diweddar, ac mae’r chwarae yn rhoi cyfle iddyn nhw fynd a’r dysgu cam ymhellach. Er enghraifft, os mae’r plant wedi bod yn ymarfer sgiliau ariannol, neu sgiliau coginio, mae rhoi hyn mewn i’r cyd-destun chwarae yn gallu ymestyn y dysgu ac mae’r plant yn gallu ail ymweld â’r wybodaeth dysgwyd.

Yn debyg i hyn, dadleua Vygotsky et al. (1962) bod chwarae yn creu Parth Datblygu Procsimol ac wrth gymryd rhan mewn chwarae, mae gallu plant i ganolbwyntio a’u cymhwyso i’r dasg yn llawer mwy nag mewn gweithgareddau academaidd. Awgryma damcaniaeth Vygotsky mai dim ond hyn a hyn y gall plentyn ei ddysgu ond mae sefyllfaoedd cymdeithasol, fel chwarae rôl yn mynd a’r plentyn y tu allan i’r “Parth Datblygu Procsimol (P.D.P)” ac yn cynorthwyo ei ddatblygiad. Fel gwelir o’r llun isod, mae’r P.D.P yn dangos bod dyletswydd â’r oedolion mwy gwybodus i ddarparu profiadau a herio’r dysgwyr er mwyn iddyn nhw fanteisio gymaint ag sy’n bosib o’r dysgu. Eto, mae hyn yn atgyfnerthu’r ddadl bod rhaid i ni fel athrawon darparu’r cyfleoedd a’r adnoddau i’r plant i fodelu i’w gilydd ac i ddysgu a datblygu o’i gilydd.

Llun 1: Parth Datblygiad Procsimol (Ffynhonnell: Healthline, 2020)

Ond, dywed Teach Early Years (2022) bod rhaid bod yn gritigol wrth asesu effeithiolrwydd y cyfleoedd chwarae. Mae rhaid ei gadw’n berthnasol: gan sicrhau bod y ffocws ar y sgiliau gall datblygu yn yr ardal chwarae rôl, yn lle creu ardal lle nad oes cyfleoedd i blant cysylltu’r gweithgareddau a bywyd go iawn.  Yn ôl Harbour, Connick (2005) gall anawsterau codi o sut i asesu’r sgiliau ac effeithiolrwydd yr ardal chwarae rôl. a gwelais hyn yn uniongyrchol yn ystod fy mhrofiad addysgu. Ar ôl i mi adeiladu ardal chwarae rôl o gaffi / ystafell parti i’r plant, roedd rhaid i mi ofyn i’n hunain “fel gallai sicrhau bod yr ardal yn effeithiol yn datblygu’r sgiliau rydw i eisiau ffocysu ar?”. Roedd hi’n anodd monitro’r gweithgaredd yn yr ardal chwarae rôl yn rheolaidd, ac roedd rhaid i mi asesu’r ddealltwriaeth o adborth y plant. Un ffordd es i’r afael â hyn oedd defnyddio gweithgareddau o’r ardal chwarae rôl mewn cyd-destun agos mewn gwers i weld cryfderau a ble roedd rhaid atgyfnerthu yn y dyfodol, ond rydw i’n credu bod digon o le i wella ymhellach wrth asesu’r dysgu. 

Er fy mod i wedi cynllunio ar gyfer sgiliau bywyd go iawn, credaf fod digon o gyfle i mi gymysgu themâu trawsgwricwlaidd i mewn i wersi cyd-destun bywyd go iawn yn y dyfodol. Dywed The Edvocate (2019) bod dysgu trawsgwricwlaidd yn paratoi’r ffordd i fyfyrwyr dysgu a chydweithio, sy’n adlewyrchu bywyd go iawn, a gwelwn y cysylltiad rhwng y ddau yn rhai gweithgareddau, fel coginio ac ardal chwarae rôl. Hyd yn oed wrth ystyried y ddau fel pynciau ar y cyd, mae dal anawsterau yn gallu codi. Y prif anhawster yw nad oes digon o amser gydag athrawon yn barod: mae ardaloedd chwarae rôl a’r profiadau ychwanegol yma yn cymryd amser, ac mae’n gallu bod yn anodd cadw ar ben y profiadau i fanteisio oddi wrthyn nhw. Un ffordd ceisiais fynd i’r afael a hyn ystod fy mhrofiad addysgu yw trwy gadw un ardal chwarae rôl o wythnos i wythnos, ond cael un prif sgil / ffocws yr wythnos: er enghraifft, coginio un wythnos, arian wythnos arall, addurniadau pen-blwydd wythnos arall. Roedd hyn yn cadw’r gweithgareddau yn ddiddorol, cadw brwdfrydedd y plant ac yn rhoi nifer o gyfleoedd i ddatblygu gwahanol sgiliau. 

Credaf fy mod i wedi dechrau darparu cyfleoedd cyd-destun bywyd go iawn ymhlith y dysgwyr yn yr ardaloedd darpariaeth barhaus, ond elfen arall mae rhaid i mi ddatblygu yw hybu dealltwriaeth a datblygiad sgiliau hanfodol eraill yng nghyd-destun bywyd go iawn. Er enghraifft, gwersi ar faterion cymdeithasol sy’n wynebu plant heddiw fel hiliaeth, cyfeiriadedd rhywiol, iechyd meddwl a lles. Cyn belled rydw i heb gael cyfle i drafod y rhain ar lawr y dosbarth a’r plant, ond credaf fod y pynciau uchod yn rhai pwysig iawn yn ein byd ethnig amrywiol. Enwedig wrth ystyried gyda’r Cwricwlwm i Gymru mae “profiadau a chyfraniadau amrywiol pobl Dduon, Asiaidd a Lleiafrifoedd Ethnig yng Nghymru yn cael eu gwneud un rhan annatod ar draws pob Maes Dysgu a Phrofiad” (Llywodraeth Cymru, 2021. tt 3) Dywed yr adroddiad gan Lywodraeth Cymru mae angen ymagwedd fwy systematig at addysg: enwedig wrth ystyried y data o’r Cyfrifiad Ysgol Flynyddol ar Lefel Disgyblion sef yn dweud bod 12% o’r holl ddisgyblion pump oed â hyn yn 2019 yng Nghymru yn dod o gefndiroedd Lleiafrifoedd Ethnig (Stats Cymru, 2019). Mae hwn yn faes pwysig iawn arall yr wyf yn anelu at ddatblygu fy nealltwriaeth wrth addysgu, ochr yn ochr ag addysgu sgiliau bywyd craidd mewn meysydd yn yr ystafell ddosbarth ac mewn gwersi llythrennedd a rhifedd.







Casgliad 
Fel gwelir o’r wybodaeth uchod, fy mhrif ffocws a tharged yn fy addysgu yn y dyfodol yw sicrhau fy mod yn darparu profiadau i’r plant sydd yn cyfuno â chyd-destun bywyd go iawn, er mwyn sicrhau bod y plant yn datblygu i fod yn “unigolion iach a hyderus sy’n barod i fyw bywyd boddhaus fel aelodau gwerthfawr o gymdeithas” (Donaldson, 2015). Mae’r ymarferwr fel hwylusydd dysgu yn ganolog i ddull y Cyfnod Sylfaen (Llywodraeth Cymru, 2008. tt. 12), gyda’r plentyn wrth galon y dysgu a’r addysgu. Rhaid i addysgwyr sicrhau bod y dull addysgu a ddefnyddir “yn seiliedig ar anghenion y plentyn ym mhob Maes Dysgu a Datblygiad”.

Er y cymerir themâu trawsgwricwlaidd mewn i ystyriaeth wrth gynllunio gwersi, weithiau mae’n hawdd i’r sgiliau craidd fynd ar goll yng nghynnwys y cwricwlwm. Dyma un maes rwy’n gweld yn anodd, ac rydw i eisiau sicrhau fy mod i yn cadw ffocws ar y darlun holl: datblygu’r plentyn er mwyn ei adeiladu tuag at gael yr holl sgiliau angenrheidiol sydd eu hangen ar gyfer dyfodol llwyddiannus. Wrth fynd i afael a’r targed yma, credaf taw'r un ffordd rwy’n gallu sicrhau bod sgiliau bywyd go iawn yn cael ei datblygu yw trwy ddarpariaeth barhaus, fel gwelir uchod, gan gynnwys yn bennaf yr ardal chwarae rôl. Gwelaf o’r dystiolaeth uchod bod nifer o fanteision i ddefnyddio’r ardal yma i roi’r cyfleoedd i’r plant yma, a gellir defnyddio chwarae rôl fel ffordd i blant gwneud synnwyr o’r byd o’u hamgylch nhw (Early Start Group, 2022). Trwy chwarae rôl gall plant archwilio safbwyntiau pobl eraill ac ymateb i deimladau a dymuniadau pobl eraill hefyd (Durham University, dim dyddiad), a gallai darparu cyd-destun i blant ehangu eu gwybodaeth a’u dealltwriaeth o’r byd, wrth iddynt ddychmygu gwahanol ddigwyddiadau ac archwilio gwahanol rolau a swyddi. Gan fy mod i eisiau arbenigo yn y Cyfnod Sylfaen, credaf fydd y profiadau ychwanegol yn yr ardal chwarae rôl i wneud cysylltiadau rhwng gwersi a chyd-destun bywyd go iawn yn bwysig i ddatblygu dealltwriaeth gadarn a ddwfn yn y plant. 

Amlinella Llywodraeth Cymru (2020a) dull gweithredu cyffredin yn seiliedig ar dystiolaeth o’r hyn sy’n gweithio, gan ddweud bod ymarfer myfyriol yn rhoi cyfleoedd i fyfyrio’n feirniadol ac yn galluogi cyfranogwyr i ddatblygu eu sgiliau gan ddefnyddio ymchwil. Trwy’r portffolio yma i gyd, manteisiais ar gyfleoedd i wneud hyn er mwyn gwella fy arfer proffesiynol, a gwneud pob ymdrech i gysylltu’r camau gyda’r Safonau Proffesiynol. Yn y portffolio yma’n bennaf rydw i wedi datblygu fy nealltwriaeth o’r safon “Cyd-destunau bywyd go iawn, dilys” (Llywodraeth Cymru, 2017). Ond, credaf fod y gwaith ymchwil wedi datblygu cwpl o safonau eraill, gan gynnwys “darllen ehangach a chanfyddiadau ymchwil” a “dysgu proffesiynol parhaus”. Fel athrawes, rydw i wedi manteisio ar bob cyfle i ymestyn fy nealltwriaeth ymhellach trwy ddefnyddio ymchwil dilys i gadarnhau ac egluro dewisiadau i mi, sydd yn gysylltiedig â’r safon (“mae’r athro’n arddangos dealltwriaeth gynyddol hyderus o’r damcaniaethau a’r ymchwil ynghylch asesu, addysgeg, datblygiad plant a dysgu sy’n berthnasol i gynllunio arferion o ddydd i ddydd”). Rydw i hefyd wedi sicrhau fy mod yn ymrwymo trwy gydol y portffolio yma trwy fyfyrio’n barhaus ar fy mhrofiadau addysgu, sef yn cwrdd ag anghenion y safon “dysgu proffesiynol parhaus”, gan ddefnyddio fy nyddlyfr, Pasbort Dysgu Proffesiynol ac adroddion er mwyn targedu a chreu camau gweithredu ar gyfer yr ardaloedd lle mae fy arfer yn ychydig yn wân i gymharu â meysydd eraill.

Wrth edrych ar Erthygl 29 o’r Confensiwn y Cenhedloedd Unedig ar Hawliau’r Plentyn (1989), sef yr hawl i “fod y gorau gallwch fod”, mae’n fodd i atgoffa’r athrawon yn ein proffesiwn y cyfrifoldeb sydd gennym i sicrhau cynnydd i’n dysgwyr, a’u datblygu i gario sgiliau a nodweddion a fydd yn eu gwneud yn barod ar gyfer beth bynnag mae bywyd yn ei daflu atynt. Mae’r portffolio hwn wedi fy atgoffa o fy nyletswyddau proffesiynol ac wedi cryfhau fy arfer proffesiynol a myfyrdod beirniadol er mwyn datblygu fel addysgwr ac fel arweinydd yn y dosbarth. Nawr fy mod yn gwybod ac yn cydnabod fy meysydd gwella, byddaf yn gallu targedu’r rhain yn briodol yn ystod fy mlwyddyn gyntaf yn addysgu. 

